- पौलदी गलतीकरांसकी पत्र
- <
- 1
- >

गलतीकारास मंडळीक पौल राशीनेद पत्र
लेखक
प्रेषित पौल इदी पत्ररद लेखक उंडाळ, इदी पहिला मंडळीद सर्वसमावेशक दृष्टीकोन उंड्या. आशिया मायनरला मनाद पहिला मिशनरी प्रवासला मद्दत शेषेकनापहिला, पौलाळ दक्षीण गलतीकरालोंदी मंडळीक पत्र लीवाशा. गलती इदी रोम किंवा करिंथलेका शहर, तर रोमन प्रांत यादीनटल्या बक्कम शहरलु इंगा भक्कम मंडळील उंड्या. गलतीकरांस यवारचंग इदी पत्र शेपीगास उंड्या, आय्यी पौलानदि रुपांतर उंड्या.
तारीख इंगा राशिनेद जागा
साधारण इ.स. 48.
पौलाळ कदाचित अंत्युखियातील गलतिकरोर कि पत्र राशीगास उंड्या, येनटीक की इदी वार इल्लूद मूळ आधार उंड्या.
प्राप्तकर्ता
गलतीकरोर कि पत्र गलतीदीनटल्या मंडळीद सदेस्योरकि रायदेंग ओची न्या (गलती. 1: 1 - 2).
हेतू
इदी पत्रद उद्देश यहुदी मंदीद खोटा सुवार्ता नाकाराशेद, इदी इ सुवार्तेद खऱ्याम अर्थ उंड्या यादीनटल्या इ यहुदी ख्रिस्ती मंदीक इल्ला वाटाश्या कि सुंता इदी उध्दारचंग आवश्यक उंडाद इंगा गलतीकरोर कि वार्दी उध्दारदि वास्तविक आधारदि आठवन शेशी इयाला. स्पष्टपणता वाळ येशुन बारा अनुयायापैकि अधिकारदि स्थापना शेशी इंगा दानद्वारे वाळ सुवार्ता शेपिण्याय सुवार्ताद पूर्तता शेशी प्रतिसाद इच्या. फक्त विश्वासता कृपेताणे मंदी न्यायी उंडार इंगा आत्मविश्वासता वारी कोताद आयुष्य जगाशेद इदी ओकाटे विश्वासद्वारे उंडाद.
विषय
ख्रिस्तादीनटल्या स्वातंत्र्य.
रूपरेषा
1. ओळख — 1: 1-10
2. मंची बातमी प्रमाणिकरण — 1: 11-2: 21
3. विश्वासद्वारे समर्थन — 3: 1 - 4: 31
4. विश्वासदि जगाशेद इंगा स्वातंत्र्य — 5: 1 - 6: 18
1
दंडाम
1-2 गलती शहर लोन मंडळीक; मनसला तीकेल किंवा मनसला द्वारा लेद, तर येशु ख्रिस्ततीकेल इंगा यवार वान सचीनेका जिवंत शेशा वाळ परमेश्वर आब्बळ, इन तीकेल आईनेर प्रेशीद पौल, इंतीकेल इंगा ना सोबतील आन्नी बंधूला तीकेल, 3 द्यावर जो मना आब्बळ इंगा मना प्रभू येशु खिस्त इंतीकेल मिक कृपा इंगा शांती उन्डाला 4 मना द्यावर आब्बन इच्छातीकेल, इ इपुळी दुष्ट काळकेल मनालनी इळपीदेंग, प्रभू येशु ख्रिस्तळ मना पापलाबद्दल, स्वताक इच्या. 5 द्यावर आब्बन की युगानयुग गौरव उन्डाला. आमेन.
गलतीकरोळ पौलूसदि शेशिंद हिरमोड
6 नाक आश्चर्य वाटास्ताद की, यवार मिक ख्रिस्तान कृपाला निवडा शीर वानतिकेल, इंता लगान, मीर दुसरा मंची बातमी तीकुड फोईणार. 7 दुसरा इंगोगाय मंची बातमील लेव; पण मिंलान घोटाळाला येशेळी इंगा ख्रीस्ताय मंची बातमी अलग शेशेळडी इच्छा उंडीनेय इल्ला यन्ता जन उंडार. 8 तर याय मंची बातमी मिम मिक शपतीम दाणकना वेगळा मंची बातमी जर मिम शपतीम किंवा स्वर्ग नुस वचीनेय द्यावर दूत पण शप्या, तरी वाड शापित उन्डाला. 9 मिम पहिला शपिनाम आल्ले नीन इंगा शेप्ताम की, यवार मिक, येम मीर स्वीकार शेस्तीर दानकना, वेगळा मंची बातमी यवार मिक शेपिंयार वार शापित उन्डाला.
10 नीन इप्पूळ मनस्लाद किंवा नीन द्यावार्दी मन तीपेळदी सुस्तुनान? नीन मन्सलान संतुष्ट शेयदेंद सुस्तुनान येम? नीन इप्पूळ नंतक मनसलान खुश शेस्तुंटान, तर नीन ख्रिस्तान दास लेकुंन तूनटीन.
मनशी तीकेल लेद तर येशु ख्रिस्त तीकेल मनाक शिंगार बातमी शिक्कीनाद इल्ला पौल दि शेपकाम
11 येनटीक की, बंधू, नीन मिक शेप्तान की, नीन या मंची बातमीद घोषणा शेस्तीन आदी मनसलु शेप्पीने लेका लेद. 12 येनटीक की आदि नाक मनसूला तीकेल शिक्काल्या आल्ले आदी नाक यवार शिका पण मत्तालेद; पण येशु ख्रीस्तद प्रगटीकरनता आदी नाक शिक्क्या. 13 मीर ना, यहुदी धर्मालोन्केल, पहिला वागणूक लेका ऐकाशिनान कि, नीन यला द्यावार मंडळीद संगेम त्रास इच्ची दांदी नाश शेसका उंटीन. 14 इंगा नीन ना पुर्वजल्दी रीतील बद्दल संगेम जास्त उत्साह उंड्या मा मंदीला ना वय टोर संगेम मंदी कना यहुदी धर्मला नीन मुंदार फोइंटीन.
15 पण या द्यावर नन्नु आम्मा कळपुकेल वेगळा शेश्या इंगा स्वत कृपा ता नन्नु विलचा, वांकी येपूळ शिंगार वाटाश्या की, 16 स्वता कोळकून ना तीकेल प्रकाट शेईयाला, म्हणजे इंगोगो राष्ट्रला नीन वांदी मंची बातमी घोषणा शेयाला आपुळ नीन यवार पण मंसलाद तीस्कनाले, 17 इंगा ना पहिला आईनेय प्रेशित्ला तीकुड येरुशलेमकि मिन्दिक फोले, पण नीन लगनाणे अरबस्तान देशुक यल्ली फोतीन इंगा आन्केल दिमिष्कास कि डब्बल वस्तीन.
18 मुंदार, मूळ याडाद नंतर, नीन केफनि भेटादेंग मिन्दिक येरुशलेमकि फोतीन इंगा पंधरा दिवस नीन वान देगारा निलस्तीन ; 19 गान प्रभू तम्मुड याकोब इंशिवाय नीन इंगोगो प्रेशित्ला लोन्केल दुसरा यवर पण नाक कम्पियाले. 20 नीन जो मिक लीवास का उंडान, आय्यी सूळना, द्यावर मुंदार, नीन खोटा माटलान. 21 दान नंतर नीन सिरीया इंगा किलीकीया शहरला वस्तीन 22 इंगा ख्रिस्तला उंडीनेर, यहुदिया शहरटोर मंडळीक नीन अनोळखी उंटीन. 23 वारकी येकादेंग इंतेने, वचाका उंडी की, 'पहिला माद त्रास इचेतोळ या विश्वास येनकाक नाश शेयदू वांदी वाळ इप्पुळ सुवारता शपतुणाळ.' 24 इंगा वार ना बद्दल द्यावार्दी गौरव शेदेंग आंटीर.

- पौलदी गलतीकरांसकी पत्र
- <
- 1
- >

© 2024 BCS