- पौलदी करिंथ मंदीक पहिला पत्र
- <
- 2
- >

2
पौलदी प्रचार
1 हे तम्मूडलु इंगा शेल्यांलू, यप्पुड नीन मीतीकुड वस्तीन आप्पूड नीन द्यावारदी रहस्य*2:1 द्यावारदी रहस्य द्यावार बद्दल साक्ष मनशी ज्ञानता लेकाते शिंगार भाषण शेशी शेपदेंक दालेद. 2 येनटीक की मि नडमा उंडीनापुड फक्त येशु ख्रिस्त इंगा वाड पण क्रूसमिंदा खिळाशिनोड, दिन इडशी यादुच माटाद ज्ञान नाक नील्वाराद इल्ला नीन पक्का निश्चय शेशीनान. 3 इंगा नीन मि तीकुड अशक्त, येरस्का इंगा थरथर नडगुका मनशी गता वसतीन. 4 नाद संदेश इंगा प्रचार मनशी ज्ञानता भुलायामते माटाता लेकुंड्या पण आत्मा इंगा दान सामर्थ्य तीकनुस उंडया. 5 दिनकस्रोम की, मीद विश्वास मनशी ज्ञानमिंदा लेद तर द्यावार सामर्थ्य मिंदा उंडाला.
आत्मिक ज्ञान
6 तरीपण, यवार आत्मिक रुपता पक्का उंडार वारकी मीम ज्ञानुय माटलू शेपताप पण आदी ज्ञान इ दुन्यामदी लेद इंगा इ युगलोन्टोर नाश आय्येतोर यवार अधिकारील वारदी पण लेद. 7 पण द्यावारदी रहस्यमय ज्ञान मीम शेपताम आदी दाशी फेटीनेद उंड्या, आदी द्यावार युगकाना पहिला मना सन्मान कसोम नेमाशी फेट्टीनेद उंड्या. 8 इदी ज्ञान इ युगलोन यादुच अधिकारीक यरका लेकुंड्या येनटीक की जर वारकी यरका उंटे, तर वार गौरवी प्रभुन†2:8 गौरवी प्रभुन सर्वशक्तिमान प्रभु, सामर्थ्यशाली प्रभु, येवाड आन्नी माटलाला सिद्ध उंडाड. क्रूसमिंदा खिळाया कुंटुनीर. 9 पण पवित्रशास्त्रला इल्ला राशीनेद उंडाद,
“येम कन्नु सुडा लेद,
गुम्मा इना लेद इंगा
मंदी मनला याद दालेद, 2:9 येम कन्नु सुडा लेद, गुम्मा इना लेद इंगा मंदी मनला याद दालेद, यशया 64:4; यशया 65:17.
आदी द्यावार वानमिंदा प्रेम शेशेतोर कसोम तैयार शेशीनाड.”
10 पण द्यावार आद्दे माटलान आत्माता मनाक प्रकट शेशीनाड येनटीक की, आत्मा आन्नी माटलाद इड नंताक की द्यावार खोल विचारलान पण फुडकुताद. 11 येनटीक की, मनशी आत्मा इडशी मनशी माटलू जानाशेतोड इंगोगोड या मनशी उंडाड? आल्ले द्यावार आत्मान इडशी द्यावारी खोल विचारलू येवारूच जानाशी शकायाड. 12 इंगा इप्पुड मनाक जगलोंदी आत्मा शिकालेद, पण आदी आत्मा शिकीनाद याद द्यावार तीकनुस उंडाद. दिन कसोम की, आय आन्नी माटलु याय द्यावार मनाक फुकटला इच्चीनाड, आदी मनाम जाणायाला. 13 येनटीक की, इये माटलु मनशी ज्ञानता नेरपीने माटलाता मिम आनाम, पण आत्मा नेरपीने आत्मिक माटलान उपयोगला येकोची आत्मिक माटलाद स्पष्टीकरण शेस्केन आंटाम. 14 दुन्यामगता नडशेतोड मनशी द्यावार आत्माय माटलु स्वीकार शेयाड येनटीक की, आय वान्की मूर्खपणाय माटलु वाटास्ताय इंगा वाड आय जानाशी शकायाड, येनटीक की आटलान आत्मागोने ओळखाशेद उंटाद. 15 येवाड आत्मिक उंडाड वाड तर आन्नी माटलु ओळखास्ताड पण वान यवारच ओळखाशी शकायार. 16 येनटीक की पवित्र शास्त्रला इल्ला राशीनेद उंडाद,
“प्रभुनदी मन यवाड जानासनाड? येवाड वान्की नेरपी?”2:16 प्रभुनदी मन यवाड जानासनाड? येवाड वान्की नेरपी? यशया 40:13.
येनटीक की, मनाक तेलस्ताद की ख्रिस्तद याद मन उंडाद आदी मना देगार उंडाद.

- पौलदी करिंथ मंदीक पहिला पत्र
- <
- 2
- >

*2:1 2:1 द्यावारदी रहस्य द्यावार बद्दल साक्ष

†2:8 2:8 गौरवी प्रभुन सर्वशक्तिमान प्रभु, सामर्थ्यशाली प्रभु, येवाड आन्नी माटलाला सिद्ध उंडाड.

2:9 2:9 येम कन्नु सुडा लेद, गुम्मा इना लेद इंगा मंदी मनला याद दालेद, यशया 64:4; यशया 65:17.

2:16 2:16 प्रभुनदी मन यवाड जानासनाड? येवाड वान्की नेरपी? यशया 40:13.

© 2024 BCS